钦定古今图书集成/明伦汇编/官常典/第492卷 > 王忠嗣
## 钦定古今图书集成/明伦汇编/官常典/第492卷 > 王忠嗣

按《唐书》本传：“忠嗣，华州郑人。父海宾，太子右卫率、丰
安军使。开元二年，吐蕃寇陇右，诏陇右防御使薛讷
率杜宾客、郭知运、王晙、安思顺御之，以海宾为先锋，
战武阶，追北至壕口，杀其众。进战长城堡，诸将娼其
功，按兵顾望，海宾战死，大军乘之，斩贼万七千级，获
马七万，牛羊四十万。元宗怜其忠，赠左金吾大将军。”
忠嗣时年九岁，始名训，授尚辇奉御。入见帝，伏地号
泣。帝抚之曰：“此去病孤也，须壮而将之。”更赐今名，养
禁中。肃宗为忠王，帝使与游。及长，雄毅寡言，有武略。
上与论兵，应对蜂起，帝器之曰：“后日尔为良将。”试守
代州别驾，大猾，闭门自敛，不敢干法。数以轻骑出塞，
忠王言于帝曰：“忠嗣敢斗，恐亡之。”由是召还。信安王
祎在河东，萧嵩出河西，数引为麾下。帝以其年少，有
复仇志，诏不得特将。嵩入朝，忠嗣曰：“从公三年，无以
归报天子。”乃请精锐数百袭卤。会赞普大酋阅武郁
标川，其下欲还，忠嗣不从，提刀略阵，斩数千人，获羊
马万计。嵩上其功，帝大悦。累迁左威卫将军、代北都
督，封清源县男。与皇甫惟明轻重不得，构忠嗣罪，贬
东阳府左果毅。河西节度使杜希望欲取吐蕃新罗
城，有言忠嗣才者，希望以闻，诏追赴河西，进拔其城。
忠嗣录多，授左威卫郎将，专知兵马。俄吐蕃大出，欲
取当新城，晨压官军阵，众不敌，举军皆恐。忠嗣单马
进，左右驰突，独杀数百人，贼众嚣，相蹂军。翼掩之，
卤大败。拜左金吾卫将军，领河东节度副使、大同军
使，寻为节度使。二十九年，节度朔方，兼灵州都督。天
宝元年，北讨奚怒皆，战桑干河，三遇三克，耀武漠北，
高会而还。时突厥新有难，忠嗣进军碛口经略之。乌
苏米施可汗请降，忠嗣以其方彊，特文降耳，乃营木
剌兰山，谍虚实。因上《平戎十八策》，纵反间于拔悉密，
与葛逻禄、回纥三部，攻多罗斯城，涉昆水，斩米施可
汗。筑大同、静边二城，徙清塞、横野军实之，并受降、振
武为一城，自是卤不敢盗塞。徙河东节度使，进封县
公。忠嗣本负勇敢，及为将，乃能持重安边，不生事。尝
曰：“平世为将，抚众而已，吾不欲竭中国力以幸功名故训练士马，随阙缮补。有漆弓百五十斤，每弢之，示
无所用。军中士气盛，日夜思战。忠嗣纵诡间伺卤隙，
时时出奇兵袭敌，所向无不克，故士亦乐为用军。每
出，召属长付以兵，使授士卒，虽弓矢，亦志姓名其上。
军还，遗弦亡镞，皆按名第罪，以是部下人自劝，器甲
充牣。自朔方至云中，袤数千里，据要险，筑城堡，斥地
甚远。自张仁亶后四十馀年，忠嗣继其功。俄为河西、
陇右节度使，权朔方、河东节度，佩四将印。劲兵重地，
控制万里，近世未有也。又授一子五品官。后数出战
青海、积石卤，辄奔破。又讨吐谷浑于墨离，平其国。乃
固让朔方、河东二节度，许之。帝方事石堡城，诏问攻
取计，忠嗣奏言：“吐蕃举国守之，若顿兵坚城下，费士
数万，然后可图，恐所得不酬所失，请厉兵马，待衅取
之。”帝意不快。而李林甫尤忌其功，日钩摭过咎。会董
延光建言请下石堡，诏忠嗣分兵应接。忠嗣不得已
为出军，而士无赏格，延光不悦。河西兵马使李光弼
入说曰：“大夫爱惜士卒，有拒延光心，虽名受诏，实夺
其谋。然大夫已付万众而不立重赏，何以贾士勇？且
大夫惜数万段赐，以启谗口，有如不捷，归罪大夫，大
夫先受祸矣。”忠嗣曰：“吾固审得一城不足制敌，失之
未害于国，吾忍以数万人命易一官哉！明日见贵，不
失一金吾、羽林将军归宿卫；不者，黔中上佐耳。”光弼
谢曰：“大夫乃行古人事，光弼又何言！”趋而出。延光过
期不克，果诉忠嗣沮兵。又安禄山城雄武，扼飞狐塞，
谋乱，请忠嗣助役，因欲留其兵。忠嗣先期至，不见禄
山而还，数上言禄山且乱。林甫益恶之，阴使人诬告
忠嗣尝养宫中，云“吾欲奉太子。”帝怒，诏入付三司讯
验，罪应死。哥舒翰方有宠，白上请以官爵赎忠嗣罪。
帝意解，贬汉阳太守。久之，徙汉东郡。卒，年四十五。后
翰引兵攻石堡，拔之，死亡略尽，如忠嗣言，故当世号
为“名将。”初，在朔方，至互市，辄高偿马直，诸蕃争来市，
故蕃马寖少。唐军精。及镇河、陇，又请徙朔方、河东九
千骑以实军，迄天宝末，益滋息。宝应元年，追赠兵部
尚书。